**Проект**

**ПРОЕКТ ЗА ПУБЛИКУВАНЕ НА ПРАВИЛНИК**

**ЗА УСТРОЙСТВОТО И ДЕЙНОСТТА НА ОП „ЖИЛФОНД”**

**ВНОСИТЕЛ: ВЕЛИЧКО РОДОПСКИ – ЗАМ.-КМЕТ „ФИНАНСИ И СТОПАНСКИ ДЕЙНОСТИ“ НА ОБЩИНА ПЛОВДИВ**

 Съгласно чл.26, ал.4 от Закона за нормативните актове, в законоустановения срок от 30 дни, община Пловдив чрез настоящото публикуване предоставя възможност на заинтересованите лица да направят своите предложения и становища по проекта на Правилника на е-mаil адрес: t\_yurieva@plovdiv.bg или в деловодството на община Пловдив, пл. „Стефан Стамболов” № 1.

**МОТИВИ:**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА ПРАВИЛНИК ЗА УСТРОЙСТВОТО И ДЕЙНОСТТА НА ОП „ЖИЛФОНД”,**

**1. Причини, които налагат приемането на Правилник за устройството и дейността на ОП „Жилфонд“.**

С оглед актуализиране и осъвременяване на текстовете, съдържащи в Правилника за устройството и дейността на ОП „Жилфонд“, същите следва да бъдат приведени в съответствие с разпоредбите на Наредбата за създаване, управление и контрол върху дейността на общинските предприятия на община Пловдив по гл. VI от ЗОС и относимото законодателство.

В изпълнение на разпоредбите на чл.3, ал.9 и ал.11, във връзка с §2 от Допълнителните разпоредби от Наредбата за създаване, управление и контрол върху дейността на общинските предприятия на община Пловдив по гл. VI от ЗОС директорът на предприятието г-н Минко Кафтански е представил в община Пловдив доклад с вх. №21ОПР-1119/09.08.2021г., допълнен с доклад вх. №21 ОПР-1119(1)/09.08.2021г., заедно с актуализирани Приложение №1 – Организационна структура на ОП „Жилфонд“ и Приложение №2 - „Опис на предоставеното за управление имущество към 31.12.2020г.“ – неразделни части от Правилник за устройството и дейността на ОП „Жилфонд“.

В своя доклад, директорът на ОП „Жилфонд“, моли за промяна в дейностите възложени на общинското предприятие, като се премахне извършването на „Неотложни аварийни ремонти по отстраняване на дефекти по тротоари, плочници, алеи и пътни настилки“ /чл.6, ал.1, т.5 от Правилника за устройството и дейността на ОП “Жилфонд“/. В тази връзка се излагат следните аргументи: За тези ремонти е необходимо наличието на специализирана строителна механизация, с която боравят съответните квалифицирани работници и служители, които имат нужните познания, опит и трудови навици в подобен вид строително-ремонтни работи. На общинското предприятие са възложени голям обем от дейности, които ангажират напълно неговите ограничени налични трудови и материални ресурси. В правилника за устройството и дейността на ОП “Жилфонд“ са заложени дейности по стопанисване и поддържане на общински жилищни имоти; по стопанисване и поддържане на сгради и съоръжения, предназначени за спортни дейности; извършване на аварийни и текущи ремонти в детски градини и детски ясли, административни и други сгради, общинска собственост. Следва да се има предвид също и че в чл. 5 от Правилника изрично се подчертава, че предприятието е създадено с цел управление и поддръжка на общинския сграден фонд. Дейностите по отстраняване на дефектите по тротоари, плочници, алеи и пътни настилки не кореспондират с целите, задачите и възможностите на предприятието, същите не се изпълняват и би следвало да отпаднат. Предвид така изложените обстоятелства, големия обем от задачи и дейности, намаления състав, липсата на квалифицирани работници и механизация и реалната невъзможност предприятието да извършва този вид специфични строително-ремонтни работи се налага актуализиране на Правилника за устройството и дейността на ОП “Жилфонд“, като чл.6, ал.1, т.5 да бъде отменена.

***На следващо място, във връзка с Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга на Европейската комисия и съответно изискванията на Министерство на финансите се създава нова алинея, а именно чл. 6, ал.2 от Правилника за устройството и дейността на ОП „Жилфонд“, която е свързана с възможността община Пловдив да възлага на общинското предприятие да извършва услуги от общ икономически интерес по смисъла на Закона за държавните помощи.***

Също така, поради новопридобити, както и преоценени, отписани дълготрайни материални активи възниква необходимостта от актуализация на Приложение № 2 **-** „Опис на предоставеното за управление имущество към 31.12.2020г.“, неразделна част от Правилника. В тази връзка, заедно с актуалния опис на имуществото, предприятието е предоставило подробна справка за движението на дълготрайните активи по групи сметки на Предприятието към 31.12.2020г., която е приложена към проекта.

В актуализирания опис на имуществото по групи сметки към 31.12.2020г. са настъпили следните промени:

Общата балансова стойност на всички стопанисвани от предприятието активи към 31.12.2020г. е **113 326 787,29 лв**., като същата е изменена в посока **намаление** с 6 966 609,65лв., както следва:

* Новопридобити активи – увеличение с 324 330,36 лв.
* Преоценка на активи в посока увеличение с 460 566,45 лв.;
* Отписани активи – намаление на балансова стойност с 1 830 104,86лв.;
* Преоценка на активите – намаление на балансова стойност с 94 170,13лв.;
* Начислена амортизация на активите – намаление на балансова стойност с 5 827 231,47лв.

*Общият брой на ДМА /прилежащи към сгради земи, административни сгради, жилищни сгради, апартаменти и други/ към 31.12.2020г. е* ***3 807 бр****.*

 При изработването на проекта за приемане на новия Правилник за устройството и дейността на ОП „Жилфонд“ са спазени принципите на *необходимост, обоснованост, предвидимост, откритост, съгласуваност, субсидиарност, пропорционалност и стабилност.*

**Принцип на необходимост** – необходимо е да бъде приет Правилник за устройството и дейността на ОП „Жилфонд“, поради изменения в текстовете на чл.6, чрез премахване на т.5 от ал.1 и включване на възможността община Пловдив да възлага на общинското предприятие да извършва услуги от общ икономически интерес по смисъла на Закона за държавните помощи; приемане на ново Приложение №1 – „Организационна структура на предприятието“ и актуализирано Приложение №2 „Опис на предоставеното за управление имущество към 31.12.2020г.“

**Принципът на обоснованост** – приемането на Правилник за устройството и дейността на ОП „Жилфонд“ се обосновава с разпоредбите на чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес, във връзка с чл.3, ал.8, ал.9 и ал.11 и §2 от Допълнителните разпоредби от Наредбата за създаване, управление и контрол върху дейността на общинските предприятия по гл.VІ от ЗОС, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**Принципите на предвидимост и откритост** са спазени – проектът с мотивите и предварителната оценка са публикувани на официалния сайт на община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив проектът с мотивите и предварителната оценка на въздействието публично са предоставени на заинтересованите лица, като в проекта за решение, представен пред Общински съвет **–** Пловдив, ще бъдат взети предвид направените предложения и изготвените становища.

**Принципът на субсидиарност, пропорционалност и стабилност** – предложеното приемане на Правилник за устройството и дейността на ОП „Жилфонд“ е в съответствие с нормативните актове от по**-**висока степен.

При изработване на проекта на Правилник за устройството и дейността на ОП „Жилфонд“ е спазен чл.18а от Закона за нормативните актове, както и разпоредбите на глави II и III от същия. Извършена е **предварителна оценка на въздействието** на проекта на Правилник за устройството и дейността на ОП „Жилфонд“, която е прикачена към публикувания проект.

**2. Цел на приемане на Правилника за устройството и дейността на ОП „Жилфонд“.**

Целта на приемането на Правилник за устройството и дейността на ОП „Жилфонд“ е да се актуализира предмета на дейност, като се **заличи т.5 на чл.6, ал.1** – „Извършване на неотложни аварийни ремонти по отстраняване на дефекти по тротоари, плочници, алеи и пътни настилки“, както и да се допълни чл.6 от Правилника с **ал.2**, като се включи възможността община Пловдив да възлага на общинското предприятие да извършва услуги от общ икономически интерес по смисъла на Закона за държавните помощи; да се приеме ново Приложение №1 – „Организационна структура на предприятието“ и актуализирано Приложение №2 **–** „Опис на предоставеното за управление имущество към 31.12.2020г.“

**3. Финансови средства, необходими за приемане на Правилника.**

За приемането на Правилник за устройството и дейността на ОП „Жилфонд“ не е необходимо разходването на допълнителни бюджетни средства.

 **4. Очаквани резултати**

Очакваните резултати са: актуализация в предмета на дейност, посочен в чл.6 и по-точно в частта на ал.1, т.5 от Правилника и допълване на чл.6 с **алинея 2** чрез включване възможността община Пловдив да възлага на общинското предприятие да извършва услуги от общ икономически интерес по смисъла на Закона за държавните помощи; оптимизиране на структурата на общинско предприятие; обективно регистриране и счетоводно отчитане на материалните активи, предоставените за управление на ОП „Жилфонд“.

**5. Анализ за съответствие с правото на Европейския съюз**

Предлаганият проект за приемане на Правилник за устройството и дейността на ОП „Жилфонд“ е в съответствие с нормативните актове от по-висока степен, както и с тези на европейското законодателство.

Правилникът за устройството и дейността на ОП „Жилфонд“ е подзаконов нормативен акт за прилагане на отделни разпоредби на Закона за местното самоуправление и местната администрация, Закона за общинската собственост, Закона за нормативните актове, Наредбата за създаване, управление и контрол върху дейността на общинските предприятия по глава VІ от Закона за общинската собственост и други приложими законови разпоредби, поради което съответствието му с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

Проектът на подзаконовия нормативен акт е публикуван на официалната страница на община Пловдив на **03.09.2021 г.**

След изтичане на законовия 30**-**дневен срок, предложенията и становищата по проекта на Правилник за устройството и дейността на ОП „Жилфонд“ ще бъдат взети предвид и ще са публикувани на интернет страницата на община Пловдив. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя.

**Правни основания:** На основание чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес, във връзка с чл.3, ал.8, ал.9 и ал.11 и §2 от Допълнителните разпоредби от Наредбата за създаване, управление и контрол върху дейността на общинските предприятия по гл.VІ от ЗОС, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**ПРОЕКТ НА РЕШЕНИЕ:**

1. Приема Правилник за устройството и дейността на ОП „Жилфонд“, съгласно Приложение №1, неразделна част от настоящото решение, ведно с *Приложение №1* „Организационна структура“ и *Приложение №2* „Опис на ДМА към 31.12.2020г.“, и двете неразделна част от Правилника.
2. Възлага на Кмета на община Пловдив да извърши всички необходими правни и фактически действия за възлагане с Акт за възлагане извършването на услуги от общ икономически интерес от ОП „Жилфонд“, които са от неговата компетентност.

**Приложения:**

**1. Приложение №1** – Правилник за устройството и дейността на ОП „Жилфонд“, неразделна част от настоящото решение, ведно с Приложение №1 „Организационна структура“ и Приложение №2 „Опис на ДМА към 31.12.2020г.“, и двете неразделна част от Правилника.

**2. Приложение №2** – Предварителна оценка на въздействието.